Näkövammaisten kirjastoyhdistys ry
Vuosikertomus 2025

1. Yleistä

Vuosi 2025 oli Näkövammaisten kirjastoyhdistys (NKY) ry:n 136. toimintavuosi. Toimintavuonna yhdistys jatkoi avustustoimintaa, vaikuttamistyötä ja yhteistyötä toisten näkövammaisjärjestöjen kanssa. Tarkoituksensa mukaisesti yhdistys edisti näkövammaisten kirjallisuusharrastusta, tiedon saavutettavuutta ja tiedonvälitystekniikan kehittymistä. Kuluneena vuonna yhdistykselle laadittiin sijoituspolitiikka. Avustuskohteiden aktiivisempi hankinta tuotti tulosta, ja kuluneena vuonna yhdistys myönsi avustuksia moninkertaisesti enemmän kuin edellisvuonna. Tarvetta näkövammaisyhdistyksille avustuksiin aiheutti erityisesti Saavutettavuuskirjasto Celian päätös lopettaa cd-äänikirjojen ja -lehtien välittäminen syyskuussa.

Yhdistyksen sääntömääräinen vuosikokous pidettiin 31.3.2025 hybridikokouksena Iiris-keskuksen Mathilda-kokoushuoneessa sekä etäyhteydellä Microsoft Teams-sovelluksella. Kokoukseen osallistui yhteensä 15 henkilöä, joista paikalla oli 12 henkilöä. Paikallaolijoista yhdistyksen äänivaltaisia jäseniä oli 11 ja yksi oli ei-jäsen: yhdistyksen sihteeri Pipsa Sinkko-Westerholm. Etäyhteydellä osallistui kolme yhdistyksen äänivaltaista jäsentä. Kokouksen puheenjohtajana toimi Markku Möttönen.
Vuoden lopussa yhdistykseen kuului 57 jäsentä. Jäseniä oli kuusi vähemmän kuin vuoden 2024 lopulla. Näistä viiden jäsenen katsottiin eronneen jäsenyydestä yli kolme vuotta maksamatta olleiden jäsenmaksujen takia.

2. Vaikuttamistyö, edustukset ja yhteistyö

Yhdistys jatkoi yhteistyötä Näkövammaisten liiton, Näkövammaisten Kulttuuripalvelu ry:n ja muiden näkövammaisjärjestöjen kanssa.

2.1 Saavutettavuuskirjasto Celia

Yhdistys tuki Näkövammaisten liiton antamaa lausuntoa, jossa vastustettiin hallituksen esittämää opetus- ja kulttuuriministeriön hallinnonalan virastouudistusta koskien Saavutettavuuskirjasto Celian liittämistä Kansallisarkistoon.
Kirjastoyhdistys esitti vastustuksensa Celian päätökseen lopettaa äänikirjojen välittäminen CD-levyillä vuoden 2025 syyskuun lopussa. Yhdistyksen edustajana kirjaston johtokunnassa vuodesta 2023 toimi Ari Lahtinen. Virastouudistuksen myötä kirjaston johtokunta lopetettiin vuoden 2025 lopulla kesken nelivuotiskauden. Virastouudistuksen aiheuttamien muutosten myötä näkövammaisten vaikuttamismahdollisuudet kirjaston toimintaan vaikeutuivat entisestään.
Vaikuttamistyötä asiassa tehtiin yhdessä Näkövammaisten liiton, Näkövammaisten Kulttuuripalvelun ja Förbundet Finlands Svenska Synskadaden kanssa. 

2.2 Äänikirja-alan toimijoihin vaikuttaminen
Yhdistys osallistuu kaupallisten äänikirjojen saavutettavuuden ja laadun kehittämiseen yhteistyössä Näkövammaisten Kulttuuripalvelu ry:n ja Näkövammaisten liiton kanssa jakamalla Laurin kirja -äänikirjapalkinnon joka toinen vuosi. Vuonna 2025 palkintoa ei jaettu. Kilpailun palkintosummia sekä palkintoraadin palkkioita korotettiin vuonna 2025. Jatkossa palkinto on yhteensä 8 000 + 2 000 euroa, josta kirjailija saa 4 000 euroa ja äänikirjan lukija 4 000 euroa sekä mahdollinen teoksen suomentaja 2 000 euroa. Näkövammaisista koostuvan palkintolautakunnan kokouspalkkiot nostettiin 80 eurosta 100 euroon.  

2.3 Suomen Daisy-konsortio
Daisy on saavutettava julkaisustandardi, jota kehitetään kansainvälisenä yhteistyönä. Yhdistys on jäsenenä Suomen Daisy-konsortiossa (SDK), joka kuuluu täysjäsenenä kansainväliseen Daisy-konsortioon. SDK edistää kaikenlaisten ääni- ja elektronisten aineistojen saavutettavuutta. Vuonna 2025 yhdistys maksoi Suomen Daisy-konsortiolle jäsenmaksuja 8927,59 euroa. SDK:n vuosikokoukseen ei osallistunut yhdistyksestä ketään.

2.4 Edustus Näkövammaisten liitto ry:n valtuustossa
Yhdistys on Näkövammaisten liiton jäsen. Vuosikokouksen päätöksellä toimikaudella 2024-2028 yhdistyksen valtuutettuna Näkövammaisten liitto ry:n valtuustossa jatkaa Markku Vaittinen ja hänen varavaltuutettunaan Ari Lahtinen.

3. Apurahat ja avustukset

Yhdistyksen toimintaan kuuluu näkövammaisten kirjoittamisharrastuksen ja julkaisutoiminnan tukeminen jakamalla hakemusten perusteella apurahoja yksityishenkilöille ja avustuksia yhdistyksille sekä tarjoamalla taloudellista tukea kirjastoalan tutkimukseen ja koulutukseen. Apurahoista ja avustuksista tiedotetaan näkövammaisyhteisön lehdissä sekä verkossa. Hakijoille tarjotaan yhdistyksen verkkosivuilla hakemista helpottava lomake.

3.1 Apurahat yksityishenkilöille
Toimintavuonna yhdistyksen hallitus myönsi yksityishenkilöille teosten taitto-, paino- ja litterointikustannuksiin, kirjallisuustapahtumiin osallistumiseen sekä työskentelyyn yhteensä 9 900 euroa.

3.2 Avustukset yhdistyksille
Toimintavuonna yhdistys myönsi näkövammaisyhdistyksille yhteensä 207 150 euroa. Osa myönnetyistä avustuksista jakautuu useammalle vuodelle. 
Helsingin ja Uudenmaan Näkövammaiset (HUN) ry:lle myönnettiin vuosille 2025 ja 2026 yhteensä 164 500 euroa Kiinni kirjallisuuteen ja tietoon -hankkeeseen. Hankkeessa palkataan kaksi digiohjaajaa tarjoamaan näkövammaisille cd-lainauksen korvaavia tapoja äänikirjojen ja -lehtien kuunteluun ja opastamaan heitä uusien tapojen käytössä.
Näkövammaisten Kulttuuripalvelu ry:n toimintaan toimintavuonna yhdistys myönsi yhteensä 22 370 euroa. Summa oli edellisvuotta pienempi (27 200 euroa vuonna 2024). Avustusta myönnettiin Kajastus-blogiin (10 000 euroa), kirjallisuustoimintaan (5 105 euroa) sekä kirjailijahaastatteluiden litterointiin (1 000 euroa), Pisteposti-lehden toimintaan (4 800 euroa), Näkövammaisten tiedonsaantia helpottavaan toimintaan (800 euroa), Sokeain kuunnelmaraatitoimintaan (400 euroa). Lisäksi myönnettiin kirjallisuuteen liittyviin asiantuntijaluentoihin eli teemakammarit -toimintaan (265 euroa). Kulttuuripalvelu tarjosi Näkövammaisten kirjastoyhdistyksen jäsenille mahdollisuuden osallistua kirjailijavierailuihin maksutta.
Näkövammaisten liiton Kuntoutus Iiriksen Pisteet hyppysiin -kursseille myönnettiin 13 480 euroa, Suomen Sokeat ry:lle pistekirjoitustapahtuman järjestämiseen 3 600 euroa, Varsinais-Suomen Näkövammaisille 2 000 euroa Celian cd-asiakkaiden verkkosiirtymästä aiheutuviin kustannuksiin sekä Lapin Näkövammaiset ry:lle 1 200 euroa cd-lainauksen loppumisesta johtuviin tiedotuskiertueisiin Pohjois-Suomessa.

4. Tiedotus ja viestintä

4.1 Yhdistyksen kotisivut
Yhdistyksen kotisivujen ja viestinnän tarkoituksena on lisätä yhdistyksen tunnettuutta ja parantaa näkövammaisten ihmisten tiedonsaantia ja osallisuutta. Yhdistys julkaisi kotisivuillaan osoitteessa nky.fi yhdistyksen asiakirjoja sekä tiedotti ajankohtaisista asioista.

4.2 Yhdistyksen materiaaliarkisto
Yhdistyksen materiaaliarkisto sijaitsee Näkövammaisten liiton Iiris-talossa pääarkistossa.

4.3 Muu viestintä
Yhdistyksen jäsenille lähetettiin jäsentiedote ja jäsenmaksulomake kesäkuussa. Toimitusmuotoina olivat sähköposti, pistelomake tai mustavalkotuloste. Yhdistyksen hallituksen ja työryhmien yhteydenpito kokousten välillä sekä yhteydenpito sidosryhmiin tapahtui pääasiassa sähköpostitse. Hallitus käytti viestittelyyn myös Whatsapp-sovellusta.

5. Talous
Vuonna 2025 talous- ja sijoitustoiminnan neuvonantajana Roy Siljamäki laati yhdistykselle sijoituspolitiikan. Se hyväksyttiin hallituksen vuoden 2025 ensimmäisessä kokouksessa. Jatkossa sitä tullaan päivittämään vuosittain keväisen vuosikokouksen jälkeen.
Tilikauden 2025 lopussa yhdistyksen varallisuuden markkina-arvo oli 9 128 678 euroa (edellisenä vuonna 8 427 445 euroa). Lukuun sisältyy sijoitusomaisuus ja käteisvarat. Niistä 69,8 % (68,6 %) oli sijoitettuna osakemarkkinoille, 25,0 % (27,0 %) lainamarkkinoille ja 2,1 % (4,4 %) vaihtoehtoisiin sijoituksiin. Käteisvarojen osuus oli 3,1 %. Valtaosa sijoituksista oli tehty sijoitusrahasto-osuuksien kautta. Vuoden aikana puolet pitkään yhdistyksen omistuksessa olleista yksittäisistä pörssiosakkeista myytiin ja tilalle ostettiin osakerahasto-osuuksia. Kauden ylijäämä oli 477 521,21 euroa (777 294,78 euroa). Taseen loppusumma oli 5 479 469,40 euroa (4 717 587,49 euroa).

6. Hallinto
Toimintavuonna hallituksen jäsenistössä tapahtui muutos. Erovuorossa ollut Timo Kuoppala ei asettunut uudelleen ehdolle hallituksen jäseneksi ja yhdistyksen vuosikokous valitsi uudeksi jäseneksi Jarkko Setälän. Erovuorossa olleet Merja Hanski ja Gyöngyi Pere-Antikainen valittiin uudelleen hallituksen jäseniksi. Hallituksessa jatkoivat Teemu Ruohonen, Merja Heikkonen ja Kirsti Rosendahl. Puheenjohtajana valittiin jatkamaan Ari Lahtinen.
Hallituksen järjestäytymiskokouksessa varapuheenjohtajaksi valittiin Merja Hanski. Yhdistyksen talous- ja sijoitustoiminnan neuvonantajana jatkoi Roy Siljamäki. Yhdistyksen taloudenhoidosta ja kirjanpidosta vastaa Tiliaktiiva Oy. Sihteerinä jatkoi Pipsa Sinkko-Westerholm.
Vuosikokous valitsi jatkamaan varsinaisena toiminnantarkastajana Iiro Nummelan ja varatoiminnantarkastajana Markku Möttösen. Vuonna 2025 yhdistys siirtyi käyttämään Näkövammaisten liiton Kilta-jäsenrekisterityökalua.
Hallitus piti vuoden 2025 aikana seitsemän kokousta, joista lähikokouksina pidettiin kuusi, ja etäkokouksena Teamsin kautta yksi kokous. Hallitus kuuli kokouksissaan vuoden aikana useita hallintoon ja sijoituksiin liittyviä asiantuntijoita.